[{"text_idx": "#000001", "text": "Y cwmni a\u2019i waithStaffBwrdd Rheoli"}, {"text_idx": "#000003", "text": "Yr Haf yma, byddwn ni\u2019n cyflwyno cynhyrchiad newydd sbon i theatrau ar draws Cymru, a nawr ry\u2019n ni\u2019n gwybod pa actorion fydd yn mynd ar yr antur newydd hon!"}, {"text_idx": "#000004", "text": "Mae Jemima, gan Jeremy Turner yn ddrama newydd sbon llawn canu, hanes a direidi i blant 7+ am un o fenywod pwysicaf hanes Cymru \u2013 Jemima Nicholas. Mae Arad Goch yn adnabyddus am waith theatr i gynulleidfaoedd ifanc sydd yn tynnu ar hanes, chwedlau a chymeriadau Cymru, gyda chynyrchiadau fel Guto Nyth Bra\u0302n, Twm Sio\u0302n Cati a Beca. Y tro hwn mi fyddwn ni\u2019n rhoi\u2019r sylw i\u2019r arwres o Sir Benfro \u2013 y fenyw a orfododd ddwsin o filwyr Ffrainc i ildio yn ystod Brwydr Abergwaun yn 1797 gyda\u2019i phicfforch!"}, {"text_idx": "#000005", "text": "Bydd Jemima yn teithio i 19 o theatrau ledled Cymru rhwng y 23ain o Fai a Gorffennaf yr 8fed \u2013 cyfle arbennig i drefnu taith ysgol i\u2019r theatr, neu fynd fel teulu! Mae\u2019r daith \u2013 sydd yn cychwyn yng Nghanolfan y Celfyddydau Aberystwyth ac yn gorffen yn Theatr Sherman, Caerdydd \u2013 yn cynnwys ymweliad i Theatr Gwaun yn Sir Benfro, sef y sir ble gychwynnodd hanes Jemima."}, {"text_idx": "#000006", "text": "Mae\u2019r cast yn llawn wynebau newydd, gyda\u2019r rhan helaeth yn perfformio gyda\u2019r cwmni am y tro cyntaf, sef Nia Elin Rees, Leigh Alexandra a Catrin Mai Edwards. Cwblheir y cast gan gyda Gwern Phillips a Niamh Moulton \u2013 dau sydd wedi perfformio gyda ni\u2019n ddiweddar; mae Gwern ar hyn o bryd ar daith gyda\u2019n perfformiad Ble Mae\u2019r Dail yn Hedfan, a roedd Niamh yn rhan o gast y cynhyrchiad Tu Fewn Tu Fas."}, {"text_idx": "#000008", "text": "\u201cDwi\u2019n gyffrous iawn i ddechrau ein hymarferion a chwarae\u2019r cymeriad Jemima, a darganfod mwy am ei hanes hi. Mae\u2019n deimlad arbennig i wybod y bydda i\u2019n gweithio gyda chast mor wych o dan gyfarwyddyd Jeremy Turner, ac ein bod ni\u2019n teithio i gymaint o Theatrau bendigedig ledled Cymru, am anrhydedd!\u201d \u2013 Leigh Alexandra."}]